25.		Čestné vyhlásenie (§ 39 ZoSK)
						Okresný úrad 
						Odbor všeobecnej vnútornej správy
Vec: Čestné vyhlásenie					Ul. A. Dubčeka č. 56, 949 01 Nitra
Podpísaný Juraj Stehlík, nar. 12. 11. 1975, trvale bytom Hurbanova ul., č. 3458/76, 949 01 Nitra čestne vyhlasujem, že originál živnostenského listu vydaného Okresným úradom v Nitre, odborom živnostenského podnikania dňa 26. 4. 2022, č. j: 2598/2022 Vá, som ako prílohu listu zo dňa 30. 5. 2023 vrátil Okresnému úradu v Nitre, odboru živnostenského podnikania, z dôvodu skončenia podnikania.
Tieto údaje sú pravdivé a som si vedomý právnych následkov, ktoré by nastali v dôsledku nepravdivého čestného vyhlásenia.
V Nitre dňa 5. 6. 2023	Juraj Stehlík
Poznámka
Čestné vyhlásenie sa používa v správnom konaní vtedy, ak určité skutočnosti, ktoré slúžia ako podklad pre rozhodnutie, nemožno predložiť vôbec alebo len s neprimeranými ťažkosťami.
Zákon o správnom konaní neustanovuje, kedy sa má čestné vyhlásenie použiť. Čestné vyhlásenie nie je dôkazom, ale iba dôkaz nahrádza. Je preto vecou správneho orgánu, či pripustí čestné vyhlásenie alebo nie, okrem prípadov, ak
•	to vylučuje osobitný právny predpis,
•	tomu bráni všeobecný záujem,
•	bola by tým porušená rovnosť účastníkov,
•	mal by sa ním nahradiť znalecký posudok.
Čestné vyhlásenie môže urobiť každý účastník konania, musí mať písomnú formu, aby aj dodatočne bolo možné posúdiť jeho obsah a skutočnosť, že ho urobil účastník konania.
Niektoré osobitné právne predpisy ustanovujú, že určité skutočnosti je potrebné preukázať čestným vyhlásením, ktoré je už prílohou podania vo veci.
V čestnom vyhlásení účastník vyhlasuje na svoju česť, že údaje tam uvedené sú pravdivé. Správny orgán je povinný účastníka upozorniť na právne následky nepravdivého čestného vyhlásenia, pretože to zakladá skutkovú podstatu priestupku [§ 21 ods. 1 písm. f) zákona o priestupkoch].
Účastník konania sa následkov právnej zodpovednosti v prípade, že čestné vyhlásenie nebolo pravdivé, nezbaví ani vtedy, ak ho správny orgán neupozorní na následky nepravdivého čestného vyhlásenia.